Kajajiyang 39 | Alkitab BUGIS
← Kajajiyang 40
Kajajiyang 38 →
Kajajiyang 39
39:1 Ritiwini Yusuf ri Maséré ri tau Ismaélié, sibawa ribalu lao ri Potifar, séddiwi parawirana arungngé iya jaba’éngngi kapala pengawalna saorajaé.
39:2 PUWANGNGE sibawangngi Yusuf angkanna tuli mallolongengngi ri laleng jama-jamanna. Naonrona ri bolana puwanna, tau Maséré’éro.
39:3 Naitani puwanna makkedaé, PUWANGNGE sibawangngi Yusuf narimakkuwannanaro namallolongeng makessing ri laleng sininna jama-jamang iya najamaé.
39:4 Namasennanna Potifar lao ri Yusuf sibawa makkai mancaji pattumani paribadinna; nainappa riwéréng jamang Yusuf murusu’i ruma tanggana sibawa sininna appunnangenna.
39:5 Mappammulai wettuéro, nasaba Yusuf, PUWANGNGE barakkakiwi ruma tanggana tau Maséré’éro sibawa sininna aga iya nappunnangiyé, muwi iya engkaé ri bolaé iyaré’ga ri dare’é.
39:6 Sininna iya nappunnangiyé Potifar nappaddettangenni lao ri Yusuf. Nanallalengiwiro dé’ sises-sisenna namaélo missengngi passaleng urusang bolana, sangadinna passalenna inanréna. Iyaro Yusuf poréi namagello.
39:7 Siyagangngaré ittana, iyaro bainéna Potifar naélorini Yusuf, nainappa naéra iyaro kalloloé siatinrong.
39:8 Iyakiya dé’ namaélo Yusuf, nanakkedana lao ri aléna, “Taddampengekka, Bu, pura manenni nappaddettangeng appunnangenna puwakku Potifar lao ri iyya. Dé’na aga-agana parellu napikkiri ri bolaéwé.
39:9 Akuwasanna kuwaé pada-padai akuwasakku. Dé’gaga muwi séddi iya dé’e nappaddettangengngi lao ri iyya sangadinna Ibu. Pékkugi makkullé upogau’ pangkaukeng majaéro sibawa madosa lao ri Allataala?”
39:10 Namuni bainéna Potifar palécéi Yusuf esso-esso, iyaro kalloloé tette’i dé’ namaélo sibawangngi matinro.
39:11 Engka séuwa esso wettunna Yusuf muttama ri lalempola untu’ pogau’i jama-jamanna, dé’ muwi séddi tau engka kuwaro.
39:12 Nagettenni bainéna Potifar Yusuf ri jumbana sibawa makkeda, “Laono mai tasibawa matinro.” Maronta’i Yusuf sibawa naulléi leppe, nanalari massu, iyakiya jumbana monroi ri limanna iyaro makkunraié.
39:13 Wettunna naita bainéna Potifar makkedaé larini Yusuf namonroi jumbana,
39:14 naobbini sining pattumaninna sibawa makkeda, “Coba mitai! Tau Ibrani iya natiwié lakkaikku ri bolaéwé, napakatunaka. Muttama’i ri laleng bili’ku sibawa maéloi péjarika, iyakiya gora loppoka.
39:15 Wettunna naéngkalinga goraka, larini massu nanasalaiwi jumbana.”
39:16 Nanataroni bainéna Potifar iyaro jumbaé narapi lisu lakkainna.
39:17 Lisunnana lakkainna, masitta’ni powadangngi iyaro curitaé lao ri aléna, adanna, “Tau Ibrani iya mutiwiéro lao mai, muttama’i ri laleng bili’é untu’ pakatunaka.
39:18 Iyakiya wettukku gora, larini massu nanasalaiwi jumbana.”
39:19 Macai senna’ni Potifar.
39:20 Nanapparéntangngi naritikkeng masitta Yusuf nariputtama ri laleng tarungkué, onronna sining tahananna arungngé ritarungku.
39:21 Iyakiya PUWANGNGE sibawangngi Yusuf sibawa mamaséiwi matteru, angkanna kapala tarungkué napojiwi.
39:22 Nappaddettangenni sining tahanang laingngé lao ri Yusuf, sibawa Yusuf ritu riwéréng tanggung jawa’ lao ri sininna jama-jamang iya ripogau’é ri laleng tarungkuéro.
39:23 Iyaro kapala tarungkué dé’na najagaiwi sininna iya nappadettangengngé lao ri Yusuf, nasaba PUWANGNGE sibawangngi angkanna mallolongengngi ri laleng sininna jama-jamanna.